11.		Zmluva o prevode obchodného podielu obchodnej spoločnosti
			(§ 115 OZ) 
Zmluvné strany
1.	Jozef Biely, nar. 22. 6. 1972 (r. č. ........................), trvale bytom v Žiline, Čajakova ul. č. 2 (ďalej len „prevádzajúci“) 
2.	Peter Čierny, narodený 8. 12. 1971 (r. č. .........................), trvale bytom v Žiline, Moyzesova ul. č. 20 (ďalej len „nadobúdateľ“) 
uzatvárajú podľa § 115 Obch. zákonníka 
zmluvu o prevode obchodného podielu spoločnosti.
Čl. I Predmet zmluvy
1.	Prevádzajúci je spoločníkom a majiteľom obchodného podielu vo výške 40 % čistého obchodného imania v spoločnosti PONREPO, s.r.o. so sídlom v Žiline, Hlinkovo nám. č. 10, IČO: .....................
2.	Spoločnosť bola založená spoločenskou zmluvou dňa 1. 4. 2023 a je zapísaná na Okresnom súde v Žiline na oddelení obchodného registra, odd. s.r.o., vložka ...........
Čl. II
V súlade s Čl. VIII bod 3 spoločenskej zmluvy prevádza prevádzajúci obchodný podiel podľa Čl. I bod 1 v celom rozsahu na nadobúdateľa, ktorý tento podiel podľa podmienok tejto zmluvy prijíma a preberá. 
Čl. III
1.	Prevádzajúci prevádza svoj obchodný podiel na nadobúdateľa odplatne (môže byť aj bezplatne).
2.	Zmluvné strany sa dohodli na cene obchodného podielu podľa Čl. I bod 1 zmluvy vo výške 25 000 € (slovom dvadsaťpäťtisíc eur). 
3.	Nadobúdateľ sa zaväzuje dohodnutú cenu zaplatiť v lehote do 30. 1. 2024 na účet č. ............ vedený vo VÚB, a.s. Žilina. 
Čl. IV
1.	Obchodný podiel prechádza na nadobúdateľa dňom podpisu tejto zmluvy. 
2.	Účinky prevodu obchodného podielu nastávajú voči spoločnosti PONREPO, s.r.o. dňom doručenia tejto zmluvy do sídla spoločnosti. 
3.	Prevádzajúci prehlasuje, že na obchodnom podiele neviaznu žiadne iné práva a záväzky než ku spoločnosti PONREPO, s.r.o. 
4.	Prevádzajúci prehlasuje, že dňom prevodu obchodného podielu na nadobúdateľa nebude uplatňovať práva ani plniť povinnosti voči spoločnosti PONREPO, s.r.o., ktoré by vyplývali z prevádzaného obchodného podielu. 
5.	Nadobúdateľ prehlasuje, že dňom podpisu tejto zmluvy preberá všetky práva a povinnosti plynúce z prevádzaného obchodného podielu. 
Čl. V
1.	Nadobúdateľ prehlasuje, že mu je známy súčasný účtovný a právny stav spoločnosti a je oboznámený so spoločenskou zmluvou podpísanou 1. 4. 2023. 
2.	Nadobúdateľ prehlasuje, že dňom podpisu tejto zmluvy pristupuje v plnom rozsahu k spoločenskej zmluve podpísanej 1. 4. 2023.
Čl. VI
1.	Táto zmluva bude doručená spoločnosti PONREPO, s.r.o. v lehote do troch dní od jej podpísania. 
2.	Túto zmluvu je možné meniť len písomnou dohodou zmluvných strán, a to až do dňa podania návrhu na zmenu zápisu v obchodnom registri. 
3.	Táto zmluva sa vyhotovuje v štyroch vyhotoveniach, dve vyhotovenia obdrží PONREPO, s.r.o. a po jednom každá zo zmluvných strán. 
Žilina 25. 1. 2024				prevádzajúci	nadobúdateľ
(podpisy obidvoch zmluvných strán úradne overené)
Poznámka
Obchodný podiel predstavuje práva a povinnosti spoločníka a im zodpovedajúcu účasť na spoločnosti. Jeho výška sa určuje podľa pomeru vkladu spoločníka k základnému imaniu spoločnosti, ak spoločenská zmluva neurčuje inak (§ 114 ods. 1 OZ.). 
Každý spoločník môže mať len jeden obchodný podiel a jeden obchodný podiel môže patriť viacerým osobám (§ 114 ods. 2 OZ).
So súhlasom valného zhromaždenia môže spoločník zmluvou previesť svoj obchodný podiel na iného spoločníka, ak spoločenská zmluva neurčuje inak (§ 115 ods. 1 OZ).
Spoločník môže previesť svoj obchodný podiel na inú osobu, ak to spoločenská zmluva pripúšťa. 
Spoločenská zmluva môže určiť, že na prevod obchodného podielu na inú osobu sa vyžaduje súhlas valného zhromaždenia. (§ 115 ods. 2 OZ).
Zmluva o prevode obchodného podielu musí mať písomnú formu, podpisy musia byť úradne overené a nadobúdateľ v nej musí výslovne vyhlásiť, že pristupuje k spoločenskej zmluve, prípadne k stanovám spoločnosti (§ 115 ods. 4 OZ).
Účinky prevodu väčšinového obchodného podielu nastávajú zápisom do obchodného registra.